ग्रेनेडाको छलाङ
एल क्लासिको रोकिएपछि बार्सिलोना र रियल म्याड्रिडले खेल्नै परेन । यसको प्रत्यक्ष फाइदा भयो ग्रेनेडालाई । ती दुई ठूला क्लबलाई उछिनेर यो टिम केही दिनका लागि भए पनि स्पेनी ला लिगाको शीर्षस्थानमा उक्लियो । यो क्लबले अहिलेसम्म यस्तो उचाइ छोएकै थिएन । त्यसमाथि यो भर्खर बढुवा खाएर माथि उक्लेको टिम हो । टीभी पण्डित टोनी पाडिला भन्दै थिए, ‘कसैले यस्तो अपेक्षा गरेको थिएन । स्पेनी फुटबलमा यत्तिको स्तब्धपूर्ण स्थितिबारै कसैले सोचेकै थिएन ।’
(म्याड्रिड) — एल क्लासिको रोकिएपछि बार्सिलोना र रियल म्याड्रिडले खेल्नै परेन । यसको प्रत्यक्ष फाइदा भयो ग्रेनेडालाई । ती दुई ठूला क्लबलाई उछिनेर यो टिम केही दिनका लागि भए पनि स्पेनी ला लिगाको शीर्षस्थानमा उक्लियो । यो क्लबले अहिलेसम्म यस्तो उचाइ छोएकै थिएन । त्यसमाथि यो भर्खर बढुवा खाएर माथि उक्लेको टिम हो । टीभी पण्डित टोनी पाडिला भन्दै थिए, ‘कसैले यस्तो अपेक्षा गरेको थिएन । स्पेनी फुटबलमा यत्तिको स्तब्धपूर्ण स्थितिबारै कसैले सोचेकै थिएन ।’त्यसैले पनि ग्रेनेडलाई भन्न थालिएको छ, ‘नयाँ लेस्टर सिटी’ । प्रश्न जायज हुन्छ, कसरी ग्रेनेडाले यस्तो छलाङ मार्‍यो त ? ग्रेनेडाको पछिल्लोपल्ट ला लिगामा बिताएको सिजन बिर्सनलायक रह्यो । सन् २०१७ को मे महिनामा ग्रेनेडाले लिग सकिँदा कमाएको जम्माजम्मी अंक थियो २० । प्रशिक्षक थिए टोनी एडम्स । उनी त्यो सिजनको क्लबका चौथो प्रशिक्षक थिए । यी पूर्व आर्सनल कप्तानले निकै छोटो समयमात्र ग्रेनेडामा बिताए । तर उनले जति समय बिताए, त्यसक्रममा गहिरो छाप छाडे । उनले क्लबमा हुर्काएको एक प्रकारले त्यो फुटबल संस्कृतिले अहिले रंग देखाउन थालेको छ । अझ भन्दा हुन्छ, उनले नै ग्रेनेडामा अहिलेको सफलताको बिउ रोपे । स्पेनमा बसेर पत्रकारिता गरिरहेका ग्रेनेडा समर्थित पत्रकार हिथ चेस्टर भन्छन्, ‘त्यतिबेला ग्रेनेडामा एडम्सले चमत्कार गर्न सकेनन् र क्लब रेलिगेसनबाट जोगिएन । तर क्लब मालिक जोन जियाङलाई उनले केही ठोस सुझाव दिएर गए ।’एडम्स ग्रेनेडामा छँदा क्लबका २८ खेलाडीमध्ये ५ मात्र स्पेनी थिए, अरू फरक २० देशका थिए । उनको जोड थियो, क्लबमा सकेसम्म स्पेनी खेलाडी राख्नुपर्छ । क्लबमा पदाधिकारीदेखि प्रशिक्षक र तिनका सहायकमा पनि स्पेनी नै हुँदा राम्रो । यी सुझावलाई जियाङले मनैदेखि लिए । त्यसैले भिल्लारियल र मोनाकोमा स्पोर्टिङ डाइरेक्टर भइसकेका एन्टोनियो कोर्डोनलाई खेलाडी स्थानान्तरणबारे हेर्ने जिम्मा दिइयो । फ्रान्क सान्चेजले पाए प्राविधिक निर्देशकको काम । यसरी इंग्लिस प्रशिक्षकको सल्लाहमा चिनियाँ क्लब मालिकले क्लबमा स्थानीय परिचय थप्ने काम गरे । यसले तुरुन्तै रंग देखाउन सुरु गर्‍यो । क्लबले दोस्रो डिभिजनमा उक्लेको पहिलो वर्ष दसौं स्थान हात पारेको थियो, जुन आफैंमा सन्तोषजनक थियो । लगत्तै सबैभन्दा ठूलो र निर्णायक निर्णय भयो, प्रशिक्षकमा डिएगो मार्टिनेजलाई ल्याउने । उनी युवा प्रशिक्षक त थिए नै, उत्तिकै प्रभावशाली पनि । उनलाई गज्जब प्रशिक्षकभन्दा हुन्छ । सन् २०१८ को गर्मीमा मार्टिनेजलाई प्रशिक्षक नियुक्त गर्दा त्यसमा प्रश्न उठाउने पनि थिए । आखिरमा यी प्रशिक्षक भर्खर ३७ वर्षका थिए । लगभग उनी अपरिचित थिए स्पेनी फुटबलमा । खेलाडीको रूपमा उनले केही गर्न सकेका थिएनन् । प्रशिक्षक भएयता सानोतिनो काम मात्र गरेका थिए । सबैभन्दा उल्लेखनीय जिम्मेवारी थियो, सेभियाको युवा टिम हेर्ने । उनले दोस्रो डिभिजनमा छँदा ओसासुना हेर्ने काम गरे, जुन त्यतिबेलासम्म सबैभन्दा ठूलो अवसर थियो मार्टिनेजको । उनको सबैभन्दा ठूलो विशेषता के हो त ? तिनै पत्रकार चेस्टरको विश्लेषण छ, यी प्रशिक्षक स–सानो तथ्यमा पनि खुबै ध्यान दिन्छन् । खेलाडीसँग निकै नजिकको सम्बन्ध हुनुपर्नेमा जोड दिन्छन् । उनको नीति नै छ, सबै खेलाडी बराबर छन्, कोही विशेष भन्ने हुन्न । एक्लो खेलाडीको प्रशंसा ग्रेनेडामा बिरलै हुन्छ आजकल । किनभने उनी टिमको सामूहिक प्रदर्शनमा मात्र विश्वास गर्छन् । त्यसैले सन् २०१८–२०१९ को सिजनमा टिमको प्रदर्शन जबरदस्त रह्यो । कुल ४२ खेलमा २८ गोल मात्र खायो र पुग्यो ला लिगामा । क्लब माथिल्लो डिभिजनमा त पुग्यो, तर लगभग सबैको अनुमान थियो, त्यो त्यही क्लब हुनेछ, जो रेलिगेसनमा पर्नेछ । तर ती सबै कति असत्य साबित भयो, अहिले प्रमाणित भएको छ । ग्रेनेडा पूरा लिगमै सबैभन्दा युवा खेलाडीले भरिएको टिम थियो । लिगको पहिलो खेलमा भिल्लारियललाई ४–४ को बराबरीमा रोक्यो । दोस्रो डिभिजनमा क्लबले जसरी खेलेको थियो, माथि पुग्दा पनि त्यसमा परिवर्तन गरिएन् । अहिलेसम्मको यात्रामा सबैभन्दा ठूलो सफलता त डिफेन्डिङ च्याम्पियन बार्सिलोनालाई २–० ले हराउनु नै रहेको छ । त्यसपछि टिम लगातार चार खेलमा विजयी रह्यो, आफ्नो घरेलु मैदानमा खेलेकामध्ये । जतिबेला टिमले खराब खेलिरहेको रियल बेटिसलाई हरायो, क्लब पुग्यो लिगको शीर्षस्थानमा । अहिलेसम्म क्लबका लागि सबैभन्दा सफल खेलाडी साबित भएका छन् विङ्गर अल्भारो भाडिलो । संयोगले उनले आफ्नो खेलजीवन सुरु गरेका थिए बेटिसबाटै । टिममा अहिले जति पनि खेलाडी छन्, त्यसमध्ये आधाले पहिलोपल्ट माथिल्लो डिभिजनमा खेलिरहेका छन् । भर्खरैको अन्तर्राष्ट्रिय ब्रेकमा तीन खेलाडीले आ–आफ्नो देशको प्रतिनिधित्व गरेर खेले, त्यसमा पहिलो नाइजेरियाका रामोन अजिज थिए । बाँकी दुई डारबिन माचिनस र यांगेल हेरेरा दुवैले भेनेजुएलाका लागि खेले । पछिल्लोपल्ट ग्रेनेडाले ला लिगामा छँदा धेरैथरि खेलाडी किने, तर लिग सकिँदा तिनलाई तलब पनि दिन सकेको थिएन । रमाइलो के भने यी सबै सफलताको कथा बुनिएको थियो । स्पेनबाट धेरै टाढा चीनमा । क्लबका मालिक जियाङको अनुहार केटाकेटीकै जस्तै छ । तर उनी हुन् होप समूहका मालिक । इटालीको पार्मा क्लबमा पनि उनको लगानी छ । चीनमै पनि उनी चोङछिङ लिफानका मालिक हुन् । अझ एनबीए टिम टिम्बरवोल्भ्समा पनि उनको सेयर छ । सन् २०१६ मा उनले क्लब किन्दा समर्थक खुबै आत्तिएका थिए, किनभने त्यही वर्ष टिमले खत्तम खेल्यो र रेलिगेसनमा पर्‍यो । लगत्तै उनले क्लब समर्थकका लागि ख्लुा पत्र लेखे । जसमा लेखिएको थियो, ‘ग्रेनेडा मैले लगानी गरेको पहिलो क्लब हो, त्यसैले यो क्लब मेरा लागि धेरै अर्थ राख्छ । म आएयता क्लबले राम्रो गर्न सकेन, तर मैले हारिनँ । टिम रेलिगेसनमा पर्नुको कारण मैले फुटबलबारे धेरै नबुझेर हुनसक्छ । यो त क्लबमा मेरो सुरुआत मात्र हो । हामीलाई धेरै अगाडि बढ्नु छ ।’ आजकल जियाङ भनेपछि क्लब समर्थक खुबै मरिहत्ते गर्छन् ।